**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL ATLEIDIMO NUO VALSTYBINĖS ŽEMĖS NUOMOS MOKESČIO MOKĖJIMO“**

**1. Sprendimo projekto esmė, tikslai ir uždaviniai.**

Šiuo Savivaldybės tarybos sprendimo projektu siekiama atleisti savivaldybės biudžeto sąskaita:

- Biudžetines įstaigas, kurių steigėja ir savininkė yra Klaipėdos miesto savivaldybės taryba ir kurios yra sudariusios žemės nuomos sutartis prie pastatų/patalpų, suteiktų/perduotų savivaldybės funkcijoms vykdyti, nuo 100 proc. valstybinės žemės nuomos mokesčio mokėjimo;

**2. Projekto rengimo priežastys ir kuo remiantis parengtas sprendimo projektas.**

Šio sprendimo rengimo priežastys:

- gautas BĮ Klaipėdos miesto savivaldybės tautinių kultūrų centro prašymas atleisti minėtą įstaigą nuo žemės nuomos mokesčio mokėjimo. Išnagrinėjus prašymą nustatyta, kad yra kelios savivaldybės BĮ (BĮ Klaipėdos miesto savivaldybės tautinių kultūrų centras, BĮ „Klaipėdos paplūdimiai“), kurių steigėja ir savininkė yra Klaipėdos miesto savivaldybės taryba, kurios, sudariusios valstybinės žemės nuomos sutartis, turi prievolę mokėti valstybinės žemės nuomos mokestį Klaipėdos miesto savivaldybei. Pagal teritorijų planavimo dokumentus yra suformuoti komercinės paskirties žemės sklypai, kurių, Nacionalinė žemės tarnyba prie Žemės ūkio ministerijos negali suteikti panaudai neatlygintinai naudotis biudžetinėms įstaigoms. Atsižvelgiant į tai, kad detaliųjų planų keitimo procedūra yra ilga ir sudėtinga, siūlome atleisti nurodytus kriterijus (kurių steigėja ir savininkė yra Klaipėdos miesto savivaldybės taryba, kurios, sudariusios valstybinės žemės nuomos sutartis, turi prievolę mokėti valstybinės žemės nuomos mokestį Klaipėdos miesto savivaldybei) atitinkančias savivaldybės BĮ nuo valstybinės žemės nuomos mokesčio mokėjimo iki kol bus patvirtintos detaliųjų planų korektūros, pakeičiant žemės naudojimo būdą, atitinkantį BĮ veiklą.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu , Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio už valstybinę žemę“ 1.8 papunkčiu.

**3. Kokių rezultatų laukiama.**

Sprendimo projektu būtų atleidžiamos savivaldybės biudžetinės įstaigos, kurių steigėja ir savininkė yra Klaipėdos miesto savivaldybės taryba nuo 100 proc. žemės nuomos mokesčio.

**4. Sprendimo projekto rengimo metu gauti specialistų vertinimai.**

Sprendimo projektas suderintas su Savivaldybės administracijos Teisės skyriaus, Žemėtvarkos skyriaus specialistais.

Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

BĮ turi teisę pagal panaudos sutartis naudotis valstybine žeme neatlygintinai, tačiau nesant galimybei sudaryti žemės panaudos sutartis yra sudarytos žemės nuomos sutartys (dėl galiojančiame detaliajame plane nustatyto žemės sklypo naudojimo būdo- komercinės paskirties objektų teritorijos), pagal kurias turėtų būti mokamas žemės nuomos mokestis, kuris šiuo konkrečiu atveju sudarytų 823,46 Eur.

Priėmus šį sprendimą ir kasmet atleidus biudžetines įstaigas 100 proc. nuo žemės nuomos mokesčio mokėjimo, Klaipėdos miesto savivaldybės biudžeto žemės nuomos mokesčio negautos pajamos sudarytų 823,46 Eur. Minimi žemės sklypai niekam kitam negali būti išnuomoti, tik patalpų naudotojams, kurie, kaip minėta, yra iš savivaldybės biudžeto išlaikomos įstaigos.

**6. Lėšų poreikis sprendimo įgyvendinimui.**

Nereikalingas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – suteiktos lengvatos:

- Biudžetinėms įstaigoms, kurių steigėja ir savininkė yra Klaipėdos miesto savivaldybės taryba, kurios yra sudariusios žemės nuomos sutartis prie pastatų/patalpų, suteiktų/perduotų savivaldybės funkcijoms vykdyti;

Neigiamos pasekmės – savivaldybės biudžeto pajamų iš valstybinės žemės nuomos mokesčio sumažėjimas, kuris apskaičiuotas aiškinamojo rašto 5 punkte.

PRIDEDAMA:

1. BĮ Klaipėdos miesto savivaldybės tautinių kultūrų centro prašymo kopija, 1 lapas.

2. Valstybinės žemės nuomos sutarčių kopijos, 4 lapai.

Finansų skyriaus vedėja Kristina Petraitienė